
R E F E R A T

privind conferirea unei identităţi culturale, artistice, turistice şi educative Timişoarei prin crearea în Parcul Central a unei Alei a Personalităţilor                                              de către Consiliul Local al Municipiului Timişoara

 
O comunitate are nevoie de istorie, de modele, de alternative. Apropierea cetăţeanului de actul cultural şi de valorile istoriei oraşului nostru reprezintă un deziderat al municipalităţii timişorene. Conferirea unei identităţi cultural-istorice Timişoarei, prin asumarea constituirii unei Alei a Personalităţilor, se doreşte a fi o astfel de alternativă. 
 
Ideea Aleii Personalităţilor nu este una nouă, ea fiind de câţiva ani în atenţia intelectualilor şi a autorităţilor locale. Timişoara trebuie să promoveze oamenii de valoare care şi-au legat numele şi faima de acestă zonă. Municipalitatea îşi propune expunerea în Parcul Central a busturilor celor mai reprezentative personalităţi ale Banatului, care prin acţiunile şi faptele lor deosebite au contribuit la creşterea prestigiului Timişoarei. Oameni care de-a lungul timpului şi-au pus amprenta pe dezvoltarea oraşului. Oameni care au revoluţionat prin ceea ce au făcut domeniul lor de activitate. Oameni care au deschis noi orizonturi de creaţie şi de cercetare. Oameni cu un destin deosebit şi cu o viziune remarcabilă, care au avut puterea de a-şi depăşi contemporanii. Oameni care şi-au legat numele de cel al oraşului nostru. Ei îşi vor găsi, în decursul mai multor ani, recunoaşterea într-o alee a personalităţilor. 
 La începutul acestui an, municipalitatea a demarat discuţii pe această temă şi s-a consultat cu istorici, oameni de cultură, sculptori, profesori, personalităţi marcante ale oraşului. La întâlniri au participat  conf. univ. dr. Daniel Vighi, scriitor, prof. Dumitru Şerban, sculptor, preşedinte UAP România, prof. Ileana Pintilie, critic de artă, Sorina Jecza, director Fundaţia Interart Triade, prof. Adriana Lucaciu, grafician, decan Facultatea de Arte Timişoara, Janos Szekernyes, preşedinte UAP Timişoara, Duşan Baiski, ziarist, scriitor, preşedinte Asociaţia Proiectul Rastko România, Daniela Gomboş, director UAP Timişoara, Ştefan Călărăşanu, sculptor, membru UAP, Helmut Britz, scriitor, Octavian Leşcu, colecţionar, Eugen Barzu, sculptor, membru UAP, prof. dr. Ioan Haţegan, istoric, cercetător ştiinţific la Academia Română, sculptori şi arhitecţi timişoreni. Au avut loc schimburi de păreri şi idei privind realizarea şi concepţia proiectului Aleea Personalităţilor.
Într-o primă fază, s-a realizat o listă de personalităţi bănăţene care a cuprins 53 de nume. Lista a fost postată pe site-ul Primăriei Municipiului Timişoara şi a dat posibilitatea doritorilor să voteze pe cei pe care îi consideră potriviţi pentru Aleea Personalităţilor. În decurs de cinci săptămâni, 2363 de persoane şi-au exprimat părerea prin vot. 
Cetăţenii au propus municipalităţii prin e-mailuri şi prin scrisori, includerea pe listă a încă 50 de nume reprezentative pentru urbe. Succesul de care s-a bucurat această iniţiativă este dovedit şi de faptul că nu s-a primit nicio sesizare care să aducă argumente împotriva acestui proiect.
În data de 19 februarie 2009, Primăria Municipiului Timişoara a organizat o dezbatere publică pe tema Aleii Personalităţilor. Au participat edili, artişti plastici, istorici, reprezentanţi ai unor instituţii şi cetăţeni, care şi-au arătat sprijinul şi interesul pentru acest proiect. În cadrul discuţiilor s-au vehiculat mai multe idei de amplasament ale busturilor, pe aleea principală din Parcul Central, care duce spre grupul sta​tuar Monumentul Eroilor, cu posibilitatea extinderii în timp, şi pe celălalte alei ale parcului. Proiectul va demara în 2009, în fiecare an urmând să fie ridicate noi busturi, din lista finală. S-a discutat şi despre realizarea şi concepţia busturilor, precum şi despre  stabilirea unor criterii de grupare ale acestora, cum ar fi: cel militar, istoric, administrativ, cultural-artistic, ştiinţific şi sportiv. Referitor la propunerile venite de la cetăţeni, s-a ajuns la concluzia că vor fi eliminate de pe listă personalităţile care sunt în viaţă. S-a stabilit că, în funcţie de sumele alocate de la bugetul local, în fiecare an, vor fi realizate câteva busturi, reprezentând personalităţile din lista – anexă la Hotărârea de Consiliu Local. Anexa este rezultatul propunerilor înaintate de municipalitate, venite de la cetăţeni şi de la specialişti la dezbaterile care au avut loc în 19 februarie 2009. 
Municipalitatea timişoreană îşi doreşte ca promovarea şi adoptarea proiectului Aleea Personalităţilor, să permită asimilarea unei identităţi cultural-istorice care va permite integrarea Timişoarei în rândul reţelei oraşelor europene de artă, iar actorii culturali, care vor acţiona pentru a susţine acest concept vor contribui şi ei la diversificarea şi îmbunătăţirea actului cultural local.

Dorinţa municipalităţii este aceea de dezvolta conştiinţa apartenenţei locuitorilor acestui oraş la o comunitate definită de locul în care trăieşte. Acest lucru poate avea o excelentă  reprezentare în ideea Aleeii Personalităţilor, care-şi propune o trecere în revistă a oamenilor importanţi  care au marcat istoria şi devenirea acestui oraş. Avem nevoie de  modele, avem nevoie să îi cunoaştem, pe cei care au pus bazele Cetăţii Timişoara, au creat planuri urbanistice după modelul marilor metropole europene, au ridicat palate şi clădiri care există şi astăzi, au canalizat Bega, au introdus tramvaiul şi iluminatul electric, au reprezentat un factor de echilibru şi de stabilitate în momentele dificile pentru oraşul nostru şi pentru această zonă, au făcut din Timişoara un oraş al premierelor naţionale şi internaţionale. 
Este necesar să aducem personalităţilor bănăţene un omagiu în numele comunităţii, pentru că Timişoara este un oraş care contează, un oraş care este mândru de trecutul său, iar actualii şi viitorii cetăţeni ai urbei trebuie să-şi cunoască mai bine rădăcinile ca să-şi poată dezvolta o dată în plus, sentimentul de consideraţie şi de apartenenţă  la acest spaţiu.
Aleea Personalităţilor va fi amplasată în Parcul Cen​tral din Timişoara, în prima fază pe aleea principală, care duce spre grupul sta​tuar Monumentul Eroilor, din centrul parcului, cu posibilitatea extinderii acesteia şi pe alte alei. 
Busturile personalităţilor, vor fi însoţite de plăcuţe explicative despre meritele acestora şi îşi vor găsi locul pe Aleea Personalităţilor. Scopul acestui demers este dublu: pe de-o parte crearea unui spaţiu dedicat memoriei înaintaşilor, iar pe de altă parte, unul educativ destinat generaţiilor tinere, care în acest fel, pot învăţa într-un mod plăcut despre istoria oraşului lor. 

Realizarea propriu-zisă a Aleii Personalităţilor va începe anul acesta, în anii următori urmând să se amplaseze noi busturi. 

Aleea Personalităţilor aduce un plus ideeii  promovării  acţiunilor  culturale de tradiţie ale oraşului şi a altora noi, în scopul sporii atractivităţii culturale, educative şi turistice a Timişoarei.
Propunem în decursul anului 2009 realizarea de statui bust în valoare totală de 300.000 lei.

